Document ID: 32013R0245

A BIZOTTSÁG 245/2013/EU RENDELETE
(2013. március 19.)
a 272/2009/EK rendeletnek a folyadékok, aeroszolok és gélek európai uniós repülőtereken való átvizsgálása tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a polgári légi közlekedés védelmének közös szabályairól és a 2320/2002/EK rendelet hatályon kívül helyezéséről szóló, 2008. március 11-i 300/2008/EK európai parlamenti és tanácsi rendeletre (1) és különösen annak 4. cikke (2) bekezdésére,
mivel:
(1)
A 300/2008/EK rendelet 4. cikkének (2) bekezdése értelmében a Bizottság az említett rendelet I. mellékletében rögzített közös alapkövetelmények nem alapvető fontosságú elemeinek kiegészítés útján történő módosítása érdekében általános intézkedéseket fogad el.
(2)
A polgári légi közlekedés védelmére irányuló közös alapkövetelményeket kiegészítő általános intézkedéseket a polgári légi közlekedés védelméről szóló 300/2008/EK európai parlamenti és tanácsi rendelet mellékletében foglalt közös alapkövetelmények kiegészítéséről szóló, 2009. április 2-i 272/2009/EK bizottsági rendelet (2) melléklete határozza meg. A 272/2009/EK rendelet melléklete különféle módszereket - köztük a folyékony robbanóanyagokat felderítő technológiákat - állapít meg ahhoz, hogy a folyadékok, aeroszolok és gélek bevihetők legyenek a szigorított védelmi területekre és a légi járművek fedélzetére.
(3)
A folyékony robbanóanyagok felderítésére alkalmas átvizsgálás rendszerének fokozatos bevezetése érdekében a polgári légi közlekedés védelmére irányuló közös alapkövetelmények kiegészítéséről szóló 272/2009/EK rendelet módosításáról szóló, 2010. április 9-i 297/2010/EU rendelet (3) melléklete két határidőt jelölt meg: 2011. április 29-ét a harmadik országok repülőterein vagy a Közösségen kívüli légi fuvarozók légi járműveinek fedélzetén vásárolt folyadékok, aeroszolok és gélek, 2013. április 29-ét pedig valamennyi folyadék, aeroszol és gél átvizsgálása tekintetében.
(4)
A 272/2009/EK rendeletnek a folyadékok, aeroszolok és gélek európai uniós repülőtereken történő átvizsgálásának bevezetése tekintetében történő módosításáról szóló, 2011. július 22-i 720/2011/EU bizottsági rendelet (4) törölte a 2011. április 29-i határidőt, mivel a röviddel 2011. április 29-ét megelőzően bekövetkezett uniós és nemzetközi szintű fejlemények azt mutatták, hogy csak kevés repülőtér lenne ténylegesen képes átvizsgáló berendezések üzembe helyezésére, és az utasok számára pedig esetlegesen nem lenne világos, hogy a harmadik országok repülőterein vagy a Közösségen kívüli légi fuvarozók légi járműveinek fedélzetén vásárolt folyadékok, aeroszolok és gélek bevihetők-e a szigorított védelmi területre vagy a légi jármű fedélzetére.
(5)
Az európai uniós, illetve nemzetközi szinten végbemenő technológiai és szabályozási fejlemények befolyásolhatják a 272/2009/EK rendelet mellékletében meghatározott időpontokat, és a Bizottság szükség esetén felülvizsgálati javaslatot tehet, szem előtt tartva mindenekelőtt a berendezések működőképességét és az utasok helyzetének megkönnyítését.
(6)
Az érdekelt felekkel szoros együttműködésben a Bizottság 2012 júliusára felmérte a folyadékok, aeroszolok és gélek uniós repülőtereken való átvizsgálásával kapcsolatos helyzetet. Ezen belül próbaüzemekre is sor került. A helyzetre vonatkozó értékelését a Bizottság 2012 júliusában jelentésben (5) továbbította az Európai Parlamentnek és a Tanácsnak.
(7)
E felmérés alapján és tekintettel az akkor felmerülő jelentős működési kockázatra, ha valamennyi uniós repülőtéren 2013. április 29-től kezdődően kötelező lenne minden folyadékot, aeroszolt és gélt folyékony robbanóanyagok felderítése céljából átvizsgálni, a Bizottság úgy véli, ezt a határidőt a korlátozások oly módon történő fokozatos felszámolásával kell felváltani, amely révén minden szakaszban gondoskodni lehet a védelem magas szinten tartásáról és az utasok helyzetének megkönnyítéséről a végrehajtási szabályokban foglaltak szerint.
(8)
A 272/2009/EK rendelet mellékletét ezért ennek megfelelően módosítani kell.
(9)
Az e rendeletben előírt intézkedések összhangban vannak a polgári légi közlekedés védelmével foglalkozó szabályozási bizottság véleményével,
ELFOGADTA EZT A RENDELETET:
1. cikk
A 272/2009/EK rendelet melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. március 19-én.

Labels: 1
10
8
3
0